Dak kollu li għandek tkun taf dwar il-ħaddiema stazzjonati fl-UE u kif il-Parlamenti rid iwaqqaf il-kompetizzjoni inġusta u jipproteġi l-ħaddiema. Il-kwistjoni tal-ħaddiema stazzjonati minn dejjem kienet waħda kontroversjali, peress li jista' jkun diffiċli li jinstab il-bilanċ ġust bejn il-protezzjoni tal-ħaddiema u l-għoti ta' spinta lill-kompetizzjoni bejn il-kumpaniji. L-UE qed tirriforma r-regoli dwar l-istazzjonar tal-ħaddiema. L-għan huwa li tiġi żgurata protezzjoni aħjar għall-ħaddiema stazzjonati u kundizzjonijiet ekwi bejn il-kumpaniji li huma lokali u dawk li jistazzjonaw il-ħaddiema. Fid-29 ta' Mejju 2018, il-Membri tal-PE approvaw ir-regoli l-ġodda, li jiżguraw li n-nies jingħataw paga ugwali għal xogħol ugwali fl-istess qasam. X'nifhmu b'ħaddiema stazzjonati Il-kumpaniji jistgħu jipprovdu servizzi f'pajjiżi oħra tal-UE mingħajr ma jistabbilixxu ruħhom hemmhekk billi jibagħtu lill-impjegati biex iwettqu l-kompiti meħtieġa. Dan huwa magħruf bħala stazzjonar. Il-ħaddiema stazzjonati xorta jkunu impjegati legalment fil-pajjiż tal-UE li l-kumpanija tagħhom tkun ibbażata fih u mhumiex soġġetti għar-regoli tas-suq tax-xogħol tal-pajjiż li fih ikunu qed jaħdmu temporanjament. Dan ifisser ukoll li jibqgħu jkunu koperti mis-sigurtà soċjali tal-pajjiż ta' oriġini tagħhom. L-istazzjonar jista' jintuża wkoll f'każ ta' nuqqas ta' ħiliet, speċjalment meta jkun meħtieġ persunal bi kwalifiki għolja. Huwa prattika komuni f' ċerti setturi ekonomiċi . L-industrija tirrappreżenta 69,1 % (inkluża l-industrija tal-kostruzzjoni b'45 %), is-servizzi jirrappreżentaw 29,4 % u l-agrikoltura u s-sajd jirrappreżentaw 1,5 %. Madankollu, il-ħaddiema stazzjonati huma bbażati f'pajjiż ieħor tal-UE b'mod temporanju biss, u għalhekk huma differenti minn ħaddiema li jmorru f'pajjiż ieħor biex jaħdmu hemm fit-tul jew fuq bażi permanenti. Għall-kuntrarju tal-ħaddiema stazzjonati, huma soġġetti għall-istess drittijiet u obbligi bħal persuni oħra li jaħdmu f'dak il-pajjiż u huma wkoll koperti mis-sigurtà soċjali tiegħu. Il-ħtieġa ta' riforma Ir-regoli kurrenti tal-UE dwar il-ħaddiema stazzjonati tfasslu fl-1996 u jistabbilixxu kundizzjonijiet minimi għalihom, bħal rati minimi ta' paga, perjodi massimi ta' xogħol, it-tul minimu tal-vaganzi annwali mħallsa u kif dawn għandhom jiġu impjegati. Matul dawn l-aħħar 20 sena, l-ekonomija u s-suq tax-xogħol tal-UE evolvew b'mod sinifikanti, u għalhekk reviżjoni tal-leġiżlazzjoni hija neċessarja. Il-kumpaniji jistgħu jiddeċiedu li jieħdu vantaġġ mid-differenza fl-ispejjeż tax-xogħol bejn il-pajjiżi tal-UE, li tista' twassal għal kompetizzjoni inġusta. Peress li min iħaddem mhuwiex obbligat iħallas lill-ħaddiema stazzjonati aktar mill-paga minima stabbilita mill-pajjiż ospitanti, huma normalment jaqilgħu inqas mill-ħaddiema lokali għall-istess xogħol. Skont il-Kummissjoni, il-ħaddiema stazzjonati jistgħu jaqilgħu inqas f'xi każijiet. Lakuni fil-leġiżlazzjoni kurrenti wasslu wkoll għal żieda fil-prattiki frawdolenti bħal kumpaniji li jeżistu fuq il-karta biss jew sottokuntrattar falz, li jinvolvu l-isfruttament tal-ħaddiema stazzjonati. Il-punti ewlenin tar-riforma Skont ir-regoli l-ġodda proposti, il-ħaddiema stazzjonati huma soġġetti għar-regoli dwar ir-remunerazzjoni fil-pajjiż li jkunu ntbagħtu fih. Dan jista' jkun stabbilit jew bil-liġi jew b'ċerti ftehimiet kollettivi. Min iħaddem ikollu jħallas għall-ivvjaġġar, l-ikel u l-akkomodazzjoni minflok ma jnaqqas dawn l-ispejjeż mill-pagi tal-ħaddiema. Il-perjodu massimu tal-istazzjonar ikun limitat għal 12-il xahar, b'estensjoni possibbli ta' sitt xhur. Imbagħad, il-kundizzjonijiet tax-xogħol ikunu soġġetti għar-regoli tax-xogħol tal-pajjiż li jkunu qed jaħdmu fih. Il-kooperazzjoni bejn il-pajjiżi tal-UE biex tiġi indirizzata l-frodi tingħata spinta wkoll. Barra minn hekk, l-aġenziji tax-xogħol temporanju jkollhom jiggarantixxu lill-ħaddiema stazzjonati l-istess kundizzjonijiet li japplikaw għal ħaddiema temporanji oħra impjegati fil-pajjiż li jkunu ntbagħtu fih. Dawn ir-regoli l-ġodda japplikaw ukoll għas-settur tat-trasport ladarba tkun daħlet fis-seħħ leġiżlazzjoni speċifika li jirrigwardawh. L-istazzjonar f'ċifri Bejn l-2010 u l-2016, l-għadd ta' ħaddiema stazzjonati fl-UE żdied b'69 % għal 2,3 miljuni. Madankollu, il-ħaddiema stazzjonati għadhom jirrappreżentaw biss 0,4 % tal-forza tax-xogħol totali tal-UE. Il-biċċa l-kbira tal- ħaddiema stazzjonati (82,3 %) jintbagħtu f'pajjiżi tal-UE fl-Ewropa tal-Punent, filwaqt li l-Ġermanja, Franza u l-Belġju jospitaw madwar 50 % tal-ħaddiema stazzjonati kollha. Il-pajjiżi li jibagħtu l-parti l-kbira tal-ħaddiema stazzjonati huma l-Polonja, il-Ġermanja u s-Slovenja. Il-ħaddiema huma normalment stazzjonati f'pajjiżi ġirien. Il-passi li jmiss Ladarba d-direttiva tidħol fis-seħħ, il-pajjiżi tal-UE jkollhom sentejn biex jittrasponu r-regoli fil-liġi nazzjonali. Dan l-artiklu ġie ppubblikat l-ewwel darba fis-16 ta' Ottubru 2017 qabel il-votazzjoni tal-kumitat u ġie aġġornat fid-29 ta' Mejju 2018. Għal aktar informazzjoni Paġna tal-Kummissjoni Ewropea dwar il-ħaddiema stazzjonati Briefing rigward id-direttiva dwar il-ħaddiema stazzjonati Briefing dwar ir-reviżjoni ta' din id-direttiva Iċċekkja l-progress ta' din ir-reviżjoni Fajl leġiżlattiv Skeda informattiva dwar l-istazzjonar tal-ħaddiema Stqarrija għall-istampa dwar il-votazzjoni f'seduta plenarja (29 ta' Mejju 2018) Mad-daqqa t'għajn: reviżjoni tad-direttiva dwar il-ħaddiema stazzjonati Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF